钦定古今图书集成/明伦汇编/家范典/第012卷 > 性理会通 > 《人伦》
## 钦定古今图书集成/明伦汇编/家范典/第012卷 > 性理会通 > 《人伦》

问：尽其道谓之孝弟。夫以一身推之，则身者资父母
血气以生者也。尽其道者，则能敬其身，敬其身者，则
能敬其父母矣。不尽其道，则不敬其身，不敬其身则
不敬其父母，其斯之谓与？程子曰：今士大夫受职于
君，期尽其职。受身于父母，安可不尽其道？

又

问：“人子事亲学医，如何？”曰：“最是大事。今有璞玉于此，
必使玉人雕琢之。盖百工之事，不可使一人兼之，故
使玉人雕琢之也。若更有珍宝物，须是自看，必不肯
任其自为也。今人视父母疾，乃一任医者之手，岂不
害事！必须识医药之道理，别病是如何，药当如何，故
可任医者也。”或曰：“己未能尽医者之术，或偏见不到，
适足害事，奈何？”曰：“且如识图画人，未必画得如画工，
然他却识别得工拙。如自己曾学，令医者说道理，便
自见得。或己有所学，亦要说与他商量。”

又

涑水司马氏曰：“某事亲无以逾于人，能不欺而巳矣。
其事君亦然。”

受人恩而不忍负者，其为子必孝，为臣必忠。

荥阳吕氏曰：“孝子事亲，须事事躬亲，不可委之使令
也。尝观《穀梁》言，‘天子亲耕以供粢盛，王后亲蚕以供
祭服。国非无良农工女也，以为人之所尽事其祖祢，
不若以己所自亲者也’。此说最尽事亲之道。又说为
人子者，视于无形，听于无声，未尝顷刻离亲也。事亲
如天，顷刻离亲则有时而违天，天不可得而违也。”
蓝田吕氏曰：“君子之道莫大乎孝，孝之本莫大乎顺
亲，故仁人孝子欲顺乎亲，必先乎妻子不失其好，兄
弟不失其和，室家宜之，妻孥乐之，致家道成，然后可
以养父母之志而无违也。故身不行，道不行于妻子。
文王刑于寡妻，至于兄弟，则治家之道必自妻子始。”
豫章罗氏曰：“君明君之福，臣忠臣之福。”君明臣忠，则
朝廷治，安得不谓之福乎。父慈，父之福。子孝，子之福。
父慈子孝，则家道隆盛，安得不谓之福乎。俗人以富
贵为福，陋哉。

韦斋朱氏曰：“父子主恩，君臣主义，是为天下之大戒，
无所逃于天地之间，如人食息呼吸于元气之中，一
息之不属理，必至于毙。是以自昔圣贤立法垂训，所
以维持防范于其间者，未尝一日而少忘。”

《朱子》曰：“圣人之于天地，犹子之于父母。”

“人之所以有此身者，受形于母，而资始于父，虽有强
暴之人，见子则怜，至于襁褓之儿，见父则笑”，果何为
而然哉？初无所为而然，此父子之道所以为天性而
不可解也。然父子之间或有不尽其道者，是岂为父
而天性有不足于慈，亦岂为子而天性有不足于孝
者哉？人心本明，天理素具，但为物欲所昏，利害所蔽，
故小则伤恩害义而不可开，大则灭天乱伦而不可
救也。

君臣父子之大伦，天之经，地之义，而所谓“民彝”也。故
臣之于君，子之于父，生则敬养之，死则哀送之，所以
致其忠孝之诚者，无所不用其极，而非虚加之也。以
为不如是则无以尽吾心云尔。

“父子欲其亲，君臣欲其敬”，非是欲其如此。盖有父子则便自然有亲；有君臣，则便自然有敬。

问：“父母之于子，有无穷怜爱，欲其聪明，欲其成立，此
之谓诚心邪？”曰：“父母爱其子，正也。爱之无穷，而必欲
其如此，则邪矣。此天理人欲之间，正当审决。”

问：“人不幸处，继母异父，兄弟不相容，当如何？”曰：“从古
来自有这样子，只看舜如何。后来此样事多有，只是
为人子，止于孝。”

又

鲁斋许氏曰：“事亲大节，目是养体、养志、致爱、致敬，四
事中致爱敬尤急。所以孝只是爱亲、敬亲两事耳。天
子之孝，推爱敬之心以及天下，亦唯此二事为能刑
于四海，固结人心，舍此则法术矣。其效与圣人不相
似。‘父母在，不远游，为子者恃血气何所不往。但父母
思念之心宜深体，当以父母之心为心’。”